1994-es cannes-i filmfesztivál
A 47. Cannes-i Nemzetközi Filmfesztivál 1994. május 12. és 23. között került megrendezésre, Clint Eastwood amerikai színész-rendező elnökletével. A rendezvény ceremóniamestere ez évben ismét Jeanne Moreau francia színésznő volt. A hivatalos versenyprogramban 23 nagyjátékfilm és 8 rövidfilm szerepelt; az Un certain regard szekcióban 21, míg versenyen kívül 11 alkotást vetítettek. A párhuzamos rendezvények Kritikusok Hete szekciójában 7 nagyjátékfilmet és 7 rövidfilmet mutattak be, a Rendezők Kéthete elnevezésű szekció keretében pedig 21 nagyjátékfilm és 5 kisfilm vetítésére került sor. A filmes seregszemle vetítésein 27 ország alkotása volt látható; a filmvásáron összesen 435 filmet ajánlottak forgalmazásra; 67 ország 3020 újságíróját akkreditálták, s a rendezvényeken 82 ország 21 285 filmese jelent meg.